Giacomo Bonaventura

**Giacomo "Jack" Bonaventura** (lindur më 22 gusht 1989) është një futbollist profesionist italian i cili luan si mesfushor për klubin italian Fiorentina.

Bonaventura e nisi karrierën e tij te Atalanta në vitin 2007. Në vitet 2009 dhe 2010 ai u huazua respektivisht te Pergocrema dhe Padova. Në sezonin e tij të parë pas rikthimit ai ndihmoi Atalantën të fitonte titullin e Serie B dhe të rikthehej në elitë. Në sezonet e ardhshme, ai u bë protagonist dhe një nga lojtarët më të rëndësishëm të ekipit. Në gusht 2014, Bonaventura u transferua te Milani për 7 milion €. 

Bonaventura bëri debutimin e tij me kombëtaren italiane në vitin 2013 dhe që nga ajo kohë ka luajtur edhe 13 ndeshje të tjera.

## Karriera me klube
### Atalanta
#### 2008–2010: Debutimi në Serie A dhe huazimet te Pergocrema dhe Padova
Pasi luajti me ekipin e të rinjëve të San Francesco 93', Bonaventura u transferua te Tolentino ku u dallua nga një zbulues talentesh i Atalantës, Antonio Bongiorni. Bonaventura bëri debutimin e tij me Atalantën më 4 maj 2008 në ndeshjen e Serie A kundër Livornos. Kjo ishte ndeshja e vetme që ai luajti në sezonin 2007–08. Ai luajti ndeshjen e dytë më nëntor, këtë herë kundër Fiorentinës.

Më 13 janar 2009, Atalanta njoftoi se Bonaventura kishte kaluar te Pergocrema në formë huazim për pjesën e mbetur të sezonit 2008–09. Pesë ditë më vonë, ai bëri debutimin me klubin e tij të ri, duke shënuar kundër Sambenedettese. Ai luajti edhe tre ndeshje të tjera para se të rikthehej te Atalanta.

Bonaventura u rikthye te Atalanta por priti janarin e vitit 2010 për të luajtur ndeshjen e tretë në Serie A, këtë herë kundër Palermos. Më 1 shkurt 2010, ai u huazua te Padova në Serie B deri në përfundim të sezonit. Ai debutoi më 20 shkurt në takimin kundër Triestinës.

Në qershor 2010, Padova vendosi të mos e blinte kartonin e lojtarit, duke bërë që Bonaventura të rikthehej te Atalanta, ku rinovoi kontratën deri në vitin 2015.

#### 2010–2014: Rikthimi te Atalanta dhe vitet si protagonist
Më 9 nëntor 2010, Bonaventura regjistroi golin e parë me Atalantën në një ndeshje kundër Modenës. Ai ishte një lojtar i rëndësishëm i ekipit gjatë sezonit 2010–11 në Serie B, duke shënoi nëntë gola. Atalanta u shpall kampione dhe u rikthye në elitë pas vetëm një sezoni. 

Më 11 prill 2012, Bonaventura shënoi golin e parë në Serie A kundër Napolit, para se të shënonte sërisht kundër Fiorentinës po në atë muaj. Më 3 mars 2013, ai shënoi dopietën e parë si profesionist në fitoren 2–0 kundër Sienës në shtëpi.

### Milan
#### 2014–2016: Transferimi dhe fitimi i *Supercoppa Italiana*
[parapamje|majtas|Bonaventura në aksion me Milanin gjatë një ndeshje miqësore para-sezonale kundër [FC Bayern München|Bayern München në korrik 2016.]]
Në fund të muajit gusht 2014, Hellas Verona sipas raportimeve kishte arritur marrëveshjen për blerjen e lojtarit, dhe se ish drejtori sportiv i klubit Sogliano kishte folur me Bonaventurën. Megjithatë, më 1 shtator, Milani njoftoi transferimin e mesfushorit nga Atalanta për rreth 7 milion € pasi *Kuqezinjtë* kishin dështuar të merrnin francezin Jonathan Biabiany. Agjenti i tij zbluoi se Bonaventura kishte qarë pasi kishte firmosur kontratën. Ai mori fanellën me numrin 28, e cila së fundmi ishte mbajtur nga Urby Emanuelson.

Bonaventura bëri debutimin e tij me Milanin më 14 shtator në transfertë kundër Parmës, duke shënuar një nga golat e fitores 5–4 të *Kuqezinjëve*. Goli i tij i dytë erdhi më 29 tetor kundër Cagliarit ku ai u shpall edhe lojtari i ndeshjes. Më 12 dhjetor, ai shënoi dhe asistoi në fitoren 2–0 kundër Napolit, duke u shpallur lojtari i ndeshjes. Ai u shpall lojtari më i mirë edhe në ndeshjen e rradhës kundër Romës. Në disfatën 3–2 në transfertë Sassuolos më 17 maj 2015, Bonaventura u përjashtua për herë të parë në karrierë pas dy kartonëve të verdhë të marrë. Më 30 maj, ai shënoi një dopietë në fitoren 3–1 kundër ish klubit të tij Atalanta. Bonaventura e mbylli sezonin e parë në Milano me 7 gola dhe 4 asiste në 34 ndeshje, përfshirë 33 në kampionat dhe 1 në kupë.

Bonaventura e nisi sezonin 2015–16 më 23 gusht duke luajtur në humbjen 2–0 ndaj Fiorentinës në javën hapëse të kampionatit. Në ndeshjen e rradhës kundër Empolit, ai u aktivizua si zëvëndësues në minutën e 55të dhe asistoi golin e fitores të shënuar nga Luiz Adriano me një goditje këndi. Ai vazhdoi formën pozitive në fillimin e sezonit duke asistuar golin e Carlos Baccës dhe duke shënuar vetë me goditje dënimi në fitoren 3–2 kundër Palermos. Më 1 dhjetor, Bonaventura regjistroi golin e parë në Kupën e Italisë për Milanin, duke shënuar me goditje dënimi në një fitore 3–1 kundër Crotones. Më 21 maj 2016, ai luajti 120 minuta të plota në finalen e Kupës së Italisë kundër Juventusit, ku Milani u mposht 1–0 në kohën shtesë. Ai e përfundoi sezonin e dytë me 7 gola dhe 8 asiste në 39 ndeshje midis kampionatit dhe kupës.

Në fillim të sezonit 2016–17, Bonaventura ndërroi numrin e fanellës nga 28 në 5. Ai ishte progatonist në ndeshjen e parë të sezonit në Serie A kundër Torinos. Në pjesën e dytë, ai fitoi një penallti pas një ndërhyrje të gabuar nga Joel Obi, e cila u shënua nga Carlos Bacca për të plotësuar përmbysjen e Milanit 3–2. Ai regjistroi golin e parë të sezonit më 2 tetor në në një fitore me përmbysje 4–3 të Milanit kundër Sassuolos. Më 23 dhjetor, Bonaventura luajti në ndeshjen e Superkupës së Italisë kundër Juventusit; ai e nisi ndeshjen si titullar dhe në minutën e 38të shënoi golin e barazimit për ekipin e tij. Koha e rregullt dhe shtesa u mbyllën në barazim 1–1, duke bërë që ndeshja të shkonte te gjuajtjet e penalltive. Milani fitoi 4–3 me Bonaventurën që shënoi tentativën e dytë të ekipit të tij, duke regjistuar edhe trofeun e parë me *Kuqezinjtë*.

#### 2017–2020: Ndeshja e 100të, dëmtimet e vazhdueshme dhe largimi
Më 17 janar 2017, Bonaventura firmosi një kontratë të re me Milanin deri në qershor 2020. Dymbëdhjetë ditë më pas, gjatë humbjes 2–1 kundër Udineses ku ai shënoi edhe golin e vetëm të ekipit të tij, Bonaventura pësoi një dëmtim të rëndë në kofshë, duke u operuar. Mediat italiane rapotuan se ai do të humbiste pjesën e mbetur të sezonit. Pavarësisht kësaj, Bonaventura u rikthye në ekip për ndeshjen e fundit të sezonit kundër Cagliarit më 28 maj, por nuk u aktivizua me Milanin që u mposht 2–1. Ai e mbylli sezonin e tretë në Milano me vetëm 22 ndeshje dhe 5 gola në të gjitha kompeticionet.

Bonaventura u rikthye në askion pas më shumë se gjashtë muajsh në fitoren minimale 1–0 kundër Universitatea Craiovës në ndeshjen e parë të raundit të tretë kualifikues të Ligës së Evropës më 27 korrik. Në ndeshjen e kthimit një javë më pas, ai shënoi në minutën e 9të dhe ndihmoi ekipin të fitonte 2–0. Ky ishte goli i tij i parë në kompeticionet evropian si dhe u shpall edhe lojtari më i mirë i ndeshjes. Më 14 shtator, Bonaventura luajti ndeshjen e tij të 100të me Milanin në të gjitha kompeticionet në një fitore 5–1 në transfertë kundër Austria Wien në ndeshjen e parë të fazës së grupeve të Ligës së Evropës. Ai shënoi golin e parë në Serie A për sezonin 2017–18 më 3 dhjetor në barazimin 2–2 në transfertë kundër Beneventos; për vendasit kjo ishte pika e parë në Serie A në historinë e tyre pas 14 humbjesh në po kaq javë. Një javë më pas, ai regjistroi një dopietë në fitoren 2–1 kundër Bolonjës.

Bonaventura e nisi vitin 2018 me dy arritje personale; më 6 janar ai luajti ndeshjen e 100të me Milanin në Serie A në një fitore 1–0 kundër Crotones, kurse më 21 janar luajti ndeshjen e 200të në Serie A në një fitore 2–1 kundër Cagliarit. Në tetor, ai pësoi një dëmtim serioz në gju që e mbajti jashtë fushave të lojës për nëntë muaj. Kjo bëri që ai të luante vetëm 8 ndeshje gjatë sezonit 2018–19, duke regjistruar 3 gola. Pas plot 11 muajve, Bonaventura u rikthye në aksion më 26 shtator 2019 në ndeshjen e javës së pestë të Serie A ku Milan u mposht nga Torino 2–1 në Stadio Olimpico Grande Torino.

Në qershor 2020, klubi konfirmoi se Bonaventura do të largohej në përfundim të sezonit 2019–20 pas skadimit të kontratës. Ai luajti ndeshjen e tij të fundit me Milanin më 1 gusht në fitoren 3–0 kundër Cagliarit në javën e fundit të kampionatit, duke u aktivizuar si zëvëndësues në minutën e 38të në vend të Rafael Leão.

### Fiorentina
Më 10 shtator 2020, Bonaventura u transferua te Fiorentina me parametra zero.

## Karriera ndërkombëtare
[parapamje|djathtas|Bonaventura me [Kombëtarja italiane e futbollit|kombëtaren italiane para nisjes së ndeshjes miqësore kundër Portugalisë, 16 qershor 2015.]]
Bonaventura fillimisht e nisi karrierën e tij ndërkombëtare me ekipet e moshave, fillimisht duke luajtur me ekipin nën-19 në vitin 2008 dhe më pas me ekipin nën-20 në periudhën 2009–10.

Më 31 maj 2013, Bonaventura luajti ndeshjen e tij të parë me ekipin e parë në një miqësore të fituar 4–0 kundër San Marinos në Bolonja, pasi mori një ftesë nga trajneri Cesare Prandelli. Ndeshja e tij e dytë erdhi 16 muaj më pas, në një tjetër ndeshje miqësore, këtë herë kundër Shqipërisë, ku ai asistoi golin e vetëm të ndeshjes të shënuar nga Stefano Okaka. Në maj 2016, ai ishte në listën paraprake me 30 lojtarë të zgjedhur nga Antonio Conte për të luajtur në UEFA Euro 2016 në Francë. Megjithatë, ai ishte një nga shtatë lojtarët e hequr për listën finale me 23 lojtarë për turnamentin.

## Stili i lojës
Bonaventura është një mesfushor sulmues i shkathët, puntor dhe krijues, i cili zotëron vizion të mirë, pasime të sakta dhe teknikë. Falë qëndrueshërisë dhe shkathtësisë së tij, ai mund të luajë në disa pozicione në mesfushë. Pavarësisht se pozicioni i tij i preferuar është ai i rolit të organizatorit mbrapa sulmuesve, ai është aktivizuar edhe si mesfushor qëndor dhe anësor i majtë, me këtë të fundit është aktivizuar në formacionin 4–3–3.

Bonaventura në disa raste ka luajtur në rolin e mefushorit të gjithanëshëm, i cili mbulon praktikisht të gjithë mesfushën. Bonaventura gjithashtu dallohet për krijimin e hapsirave për shokët e ekipit me lëvizjet e tij. Përveç aftësive në asistimin e golave, ai gjithashtu njihet edhe si një golashënues, kjo falë gjuajtjeve të tij të sakta dhe të forta nga distanca me të dyja këmbët, pavarësisht se këmba e tij e preferuar është e djathta. Bonaventura gjithashtu dallohet për lëvizjet e tij sulmuese, gjuajtjet me kokë dhe goditjet e lira.

Bonaventura gjithashtu shquhet për cilësitë si udhëheqës, karakterin, pjekurinë si futbollist dhe intensitetin e punës kur është pa top. Falë këtyre aftësive ai është dalluar për ndjekjen dhe presionin që i bën kundërshtarëve për të rikuperuar topin si për detyrat mbrojtëse për ekipin, duke mbuluar zonat e lëna bosh nga shokët e ekipit. Për shkak të efektivitetit të tij në lojë, Bonaventura ka fituar pseudonimin "Jack" (nga karta e pokerit, e cila është gjithashtu një shkurtim i versionit anglisht i emrit të tij) në media; kjo pasi karta bie në fushë, ashtu si Bonaventura, prania e saj nuk kalon asnjëherë pa u vënë re.

## Statistikat e karrierës
### Klube
### Kombëtarja
## Trofe
parapamje|djathtas|140px|Bonaventura duke festuar titullin e Serie B në sezonin 2010–11.
### Klube
;Atalanta

### Personale
*Premio Gentleman: 2016

## Referime 
## Lidhje të jashtme
* Profili zyrtar te A.C. Milan
* Profili zyrtar te Atalanta B.C.
* Profili zyrtar te U.S. Pergocrema 1932
* Giacomo Bonaventura te Tutto Calciatori
* Giacomo Bonaventura  te FIGC.it